|  |
| --- |
| PATVIRTINTA |
| Klaipėdos miesto savivaldybės |
| tarybos 2017 m. kovo 30 d. |
| sprendimu Nr. T2-66 |

**SMULKIOJO IR VIDUTINIO VERSLO IR INVESTICIJŲ SKATINIMO PROGRAMOS DALINIO FINANSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Smulkiojo ir vidutinio verslo ir investicijų skatinimo programos dalinio finansavimo tvarkos aprašas (toliau – Tvarkos aprašas) reglamentuoja paraiškas pateikusiems subjektams keliamus reikalavimus, vertinimo kriterijus, paraiškų teikimo ir jų vertinimo, lėšų skyrimo ir atsiskaitymo už jų panaudojimą tvarką.

2. Tvarkos apraše vartojamos sąvokos atitinka Lietuvos Respublikos teisės aktuose vartojamas sąvokas.

3. Lėšos Smulkiojo ir vidutinio verslo ir investicijų skatinimo programos (toliau – Programa) daliniam finansavimui numatomos Klaipėdos miesto savivaldybės smulkiojo ir vidutinio verslo skatinimo programoje Nr. 04.

4. Programos finansavimas iš Klaipėdos miesto savivaldybės (toliau – Savivaldybė) biudžeto vykdomas konkurso būdu.

5. Paraiškas Programos finansavimui gauti gali teikti Lietuvos Respublikos įstatymų nustatyta tvarka įregistruoti viešieji juridiniai asmenys: viešosios įstaigos, asociacijos, išskyrus valstybės ir Savivaldybės biudžetines įstaigas (toliau – subjektai).

6. Finansavimas skiriamas subjektams, atitinkantiems šiuos reikalavimus:

6.1. ne mažiau kaip 20 proc. Programos įgyvendinimui reikalingų lėšų subjektas turi gauti iš kitų finansavimo šaltinių. Programos bendrasis finansavimas pagrindžiamas oficialiais raštais, sutartimis ar kitais panašaus pobūdžio dokumentais;

6.2. per pastaruosius 3 metus subjektas yra įgyvendinęs ne mažiau kaip 3 projektus pagal Tvarkos aprašo 14 punkte nurodytas veiklas, ne mažiau kaip vienas šių projektų buvo ar yra finansuojamas ES fondų ar teritorinio bendradarbiavimo lėšomis.

**II SKYRIUS**

**PROGRAMŲ VERTINIMAS IR JO KRITERIJAI**

7. Programas vertina kompetentinga 5 narių smulkiojo ir vidutinio verslo, rinkodaros sričių, verslo asocijuotų struktūrų atstovų ekspertų komisija (toliau – ekspertų komisija), kurios sudėtį įsakymu tvirtina Savivaldybės administracijos direktorius.

8. Paraiškas teikiančių subjektų bei Programų vertinimo kriterijai:

8.1. subjekto kompetencija bei patikimumas (nuo 0 iki 3 balų);

8.2. subjekto finansinis pajėgumas (pasirengimas) įgyvendinti Programą (nuo 0 iki 3 balų);

8.3. Programos biudžeto pagrįstumas (nuo 0 iki 3 balų);

8.4. Programos siekiamų rezultatų vertė ir atitiktis Klaipėdos miesto ilgalaikiam strateginiam planui (nuo 0 iki 5 balų);

8.5. subjekto atitiktis Tvarkos aprašo 6 punkte nurodytiems reikalavimas (nuo 0 iki 10 balų).

9. Konkursas laikomas įvykusiu, jei yra gautas bent vienas visus konkurso reikalavimus atitinkantis pasiūlymas.

**III SKYRIUS**

**PARAIŠKŲ TEIKIMO IR VERTINIMO TVARKA**

10. Programos paraiškos priimamos 2 savaites nuo konkurso paskelbimo Savivaldybės interneto svetainėje dienos.

11. Vienas subjektas gali pateikti tik vieną paraišką.

12. Programos paraišką sudaro šios dalys:

12.1. Programos tikslai, uždaviniai;

12.2. informacija apie numatomus Programos įgyvendinimo rezultatus;

12.3. informacija apie projekto įgyvendinimo trukmę;

12.4. informacija apie turimus resursus (žmogiškuosius – personalo patirtis, kompetencija; materialinius – patalpos, įranga ir kt.);

12.5. Programos sąmata;

12.6. Programos finansavimo šaltiniai;

12.7. subjekto veiklos pristatymas (patirtis įgyvendinant kitas panašaus pobūdžio ir biudžeto programas, kiti pasiekimai).

13. Projekto trukmė negali būti ilgesnė nei 3 (treji) metai.

14. Paraiškoje pateikdamas finansuojamos veiklos pagrindimą, subjektas turi nurodyti atitinkamus veiklos prioritetus ir rodiklius pagal šią lentelę:

|  |  |  |
| --- | --- | --- |
| Veiklos pavadinimas | Veiklos prioritetai | Rodikliai |
| 1. Skatinti Klaipėdos miesto gyventojų verslumą | 1.1. Projektų, gerinančių smulkiojo ir vidutinio verslo sąlygas Klaipėdos mieste, įgyvendinimas | 1.1.1. Informacinės sistemos užsienio ir vietos verslininkų įsikūrimui Klaipėdoje sukūrimas |
| 1.1.2. Organizuota renginių, skirtų verslumui skatinti, vnt. |
| 1.1.3. Verslo stebėsenos sistemos atnaujinimų skaičius, kart./mėn. |
| 2. Pritraukti į Klaipėdos miestą vietos ir užsienio investicijų | 2.1. Miesto rinkodaros priemonių vykdymas  | 2.1.1. Leidinio investuotojams parengimas ir platinimas, egz. skaičius |
| 2.1.2. Parengti straipsniai užsienio tradicinės ir skaitmeninės žiniasklaidos priemonėse, vnt. |
| 2.1.3. Organizuota užsienio žurnalistų vizitų į Klaipėdą, vnt.  |
| 2.2. Investuoti skatinančių priemonių vykdymas | 2.2.1. Organizuota renginių pristatyti investavimo galimybes Klaipėdoje, vnt. |
| 2.2.2. Suteikta individualių konsultacijų užsienio bei vietos verslininkams ir užsienio bei vietos investuotojų įmonėms, vnt. |

15. Prie paraiškos turi būti pridedami šie dokumentai: juridinio asmens registravimo pažymėjimo kopija (jei paraiška teikiama pirmą kartą), įstatų arba nuostatų kopija (jei paraiška teikiama pirmą kartą), pažyma iš Valstybinės mokesčių inspekcijos ir Socialinio draudimo fondo valdybos, kad paraišką pateikęs subjektas neturi neįvykdytų mokestinių įsipareigojimų.

16. Paraiškų atitiktį konkurso sąlygoms tikrina Savivaldybės administracijos Investicijų ir ekonomikos departamento Tarptautinių ryšių, verslo plėtros ir turizmo skyrius.

17. Paraiškos atmetamos, jeigu paraiška pristatyta po nustatyto termino arba nėra pridėti visi reikalaujami dokumentai.

18. Paraišką vertinantys asmenys prireikus turi teisę prašyti papildomų dokumentų (duomenų), įrodančių pateiktos informacijos pagrįstumą.

19. Atlikdama galutinį vertinimą, Ekspertų komisija siūlo konkretų subjekto veiklos dalinio finansavimo dydį, atsižvelgdama į Savivaldybės tarybos patvirtintus Savivaldybės biudžeto asignavimus.

20. Ekspertų komisijos narys negali vertinti Programos, jeigu jis yra paraišką pateikusio subjekto steigėjas, vadovas ar narys, pateiktos Programos vadovas, taip pat jei su subjekto steigėju, vadovu, nariu ar pateiktos Programos vadovu susijęs artimais giminystės ryšiais.

21. Ekspertų komisijos nariams įvertinus paraiškas, Tarptautinių ryšių, verslo plėtros ir turizmo skyriui pateikiamos Programos vertinimo lentelės su 8 punkte nurodytais vertinimo kriterijais.

22. Didžiausią balų skaičių surinkęs subjektas pripažįstamas konkurso nugalėtoju ir su juo sudaroma finansavimo sutartis

**IV SKYRIUS**

**LĖŠŲ SKYRIMO IR ATSISKAITYMO UŽ JŲ PANAUDOJIMĄ TVARKA**

23. Tarptautinių ryšių, verslo plėtros ir turizmo skyrius, atsižvelgdamas į pateiktas Programos vertinimo lenteles, rengia Savivaldybės administracijos direktoriaus įsakymo dėl lėšų skyrimo didžiausią balų skaičių surinkusiam subjektui ir sutarties su juo projektus.

24. Konkurso nugalėtojas nustatomas Savivaldybės administracijos direktoriaus įsakymu, apie jį skelbiama Savivaldybės interneto svetainėje.

25. Konkurso nugalėtojas, dėl objektyvių priežasčių negalintis vykdyti Programos, per 3 darbo dienas apie tai raštu informuoja Tarptautinių ryšių, verslo plėtros ir turizmo skyrių.

26. Savivaldybės administracija su subjektu, kuriam yra skirtos lėšos, sudaro sutartį. Prie sutarties pridedama patikslinta Programos išlaidų sąmata.

27. Iki Programos įgyvendinimo pradžios subjektui pagal sutartį į jo nurodytą sąskaitą gali būti pervesta 50 proc. lėšų nuo paskirtos sumos. Likusi suma:

27.1. jei sutartis su subjektu pasirašoma laikotarpiui iki vienų metų, pervedama atsiskaičius su Savivaldybe už Programos vykdymui skirtų lėšų panaudojimą;

27.2. jei sutartis pasirašoma ilgesniam nei vienų metų, bet ne ilgesniam nei trejų metų laikotarpiui, likusi suma mokama kas ketvirtį pagal sąmatoje išdėstytą lėšų panaudojimą.

28. Lėšos neskiriamos ilgalaikiam materialiajam turtui įsigyti, remonto ir statybos darbams.

29. Visos reikalingos prekės, darbai ir paslaugos, perkamos Savivaldybės biudžeto lėšomis, privalo būti perkamos vadovaujantis Lietuvos Respublikos viešųjų pirkimų įstatymu.

30. Finansuojamos veiklos išlaidos turi būti skirtos tik paraiškoje numatytai veiklai vykdyti.

31. Subjektas, pasirašęs sutartį su Savivaldybės administracija, atsako už Programos įgyvendinimą ir tikslinį bei teisėtą lėšų panaudojimą.

32. Jeigu subjektas faktiškai panaudoja ne visas jam pervestas biudžeto lėšas arba jas panaudoja ne pagal tikslinę paskirtį, Tarptautinių ryšių, verslo plėtros ir turizmo skyrius informaciją apie grąžintinas lėšas bei faktiškai panaudotų biudžeto lėšų ataskaitą pateikia Savivaldybės administracijos Finansų ir turto departamento Apskaitos skyriui.

33. Subjektas grąžina į Savivaldybės biudžetą lėšas, kurios buvo nepanaudotos Programai įgyvendinti arba buvo panaudotos ne pagal tikslinę paskirtį*.*

34. Subjektas, įvykdęs Programą, per 2 mėnesius Tarptautinių ryšių, verslo plėtros ir turizmo skyriui pateikia šiuos dokumentus: biudžeto išlaidų sąmatos vykdymo apyskaitą ir faktines išlaidas liudijančių dokumentų kopijas, laisva forma užpildytą ataskaitą apie įgyvendintos Programos rezultatus bei informacijos žiniasklaidoje kopijas.

35. Jeigu subjektas už Programai vykdyti skirtas lėšas atsiskaito po nustatyto termino, jis praranda teisę 1 metus nuo kitų metų sausio 1 d. dalyvauti panašaus pobūdžio konkursuose.

36*.*Jeigu iš ataskaitos apie Programos vykdymą paaiškėja, kad subjektas gautas lėšas panaudojo ne pagal tikslinę paskirtį ir jų negrąžino, lėšos išieškomos įstatymų nustatyta tvarka, ir subjektas praranda teisę 3 metus nuo kitų metų sausio 1 d. dalyvauti panašaus pobūdžio konkursuose.

37. Programos ataskaitos saugomos Tarptautinių ryšių, verslo plėtros ir turizmo skyriuje 3 metus.

38. Už šio Tvarkos aprašo vykdymo kontrolę atsako Savivaldybės administracijos Investicijų ir ekonomikos departamentas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_